তরুণীর পথ আটকে জোর করে গায়ে রং দেওয়া হল। সঙ্গে একের পর এক অশ্লীল মন্তব্য। এখানেই শেষ নয়। দিদি’র সঙ্গে অভব্য আচরণের প্রতিবাদ করলে ভাইয়ের মাথা ফাটিয়ে দিল একদল মত্ত যুবক। দোলের দুপুরে বাগুইআটির দেশবন্ধুনগরের ঘটনায় শ্লীলতাহানি, মারধর, বেআইনি জমায়েতের অভিযোগে দু’জনকে গ্রেফতার করেছে বাগুইআটি থানার পুলিশ। মূল অভিযুক্ত এখনও অধরা।
ঘটনার সূত্রপাত রবিবার বিকেল ৩টে নাগাদ। সোমবার তরুণী জানান, উল্টোডাঙার বাড়ি থেকে বাগুইআটির দেশবন্ধুনগরে মামাবাড়ি যাওয়ার পথে স্থানীয় একটি ক্লাবের সামনে কয়েকজন যুবক তাঁর পথ আটকায়। তরুণীর দাবি, অভিযুক্তেরা ওই ক্লাবেরই সদস্য এবং সকলেই মত্ত অবস্থায় ছিল। অভিযোগ, পথ আটকানোর পরে তাঁর গায়ে রং দেয় সুমন পোদ্দার, গোবিন্দ, জয়দীপ সাহা (তাতান) এবং রাজীব পোদ্দারেরা। তরুণীর কথায়, ‘‘কোনও বারণই শোনেনি। পিচকিরি দিয়ে সমানে রং দিয়ে যাচ্ছে। সঙ্গে অশ্লীল অঙ্গভঙ্গি এবং নোংরা কথা বলছিল।’’
এদিন তরুণী জানান, তাঁর কাছে সব শুনে ঘটনাস্থলে যান তরুণীর দুই মামাতো ভাই। কিছু বলার আগেই তাঁর এক ভাই নিরত্যয় দাসকে ভারী কিছু বস্তু দিয়ে মাথায় আঘাত করা হয় বলে অভিযোগ। রক্তাক্ত অবস্থায় মাটিতে লুটিয়ে পড়ে নিরত্যয়। তড়িঘড়ি তাঁকে স্থানীয় একটি হাসপাতালে ভর্তি করানো হয়। নিরত্যয়ের মাথায় তিনটি সেলাই হয়েছে। 
এদিন তরুণী বলেন, ‘‘মূল অভিযুক্ত সুমনই আমার ভাইকে মেরেছে। আমার গায়েও হাত দেয়। আমাকে ঘিরে ধরে ভাইয়ের থেকে আলাদা করে দিয়েছিল। খুব অসহায় লাগছিল।’’ নিরত্যয়ের মা বলেন, ‘‘সাতবছর ধরে এই পাড়ায় আছি। কোনও দিন এরকম হয়নি। গোটা ঘটনায় আমরা খুব অবাক। আমার ছেলে মানসিকভাবে বিপর্যস্ত।’’ স্থানীয় তৃণমূল কাউন্সিলর মণীশ মুখোপাধ্যায় বলেন, ‘‘আমি ক্লাব সংগঠনে নেই। রাস্তাঘাট, আলো, উন্নয়নে আছি। কেউ দোষ করলে আইন আইনের পথে চলবে।’’
এদিন ধৃতদের আদালতে তোলা হয়। বাকি অভিযুক্তদেরও খোঁজ চলছে বলে জানিয়েছে পুলিশ।